b'\n_START_ARTICLE_\nBranko Sbutega\n_START_SECTION_\n\xc5\xbdivotopis\n_START_PARAGRAPH_\nBranko Sbutega ro\xc4\x91en je u Kotoru 1952. godine, od oca Hrvata i majke Crnogorke. Ro\xc4\x91en je kao drugo od troje djece u obitelji Krsta i Olge Sbutega. Osnovnu \xc5\xa1kolu zavr\xc5\xa1io je 1966. godine u Pr\xc4\x8dnju, a gimnaziju dru\xc5\xa1tveno-jezi\xc4\x8dnog smjera zavr\xc5\xa1io je u rodnome Kotoru 1970. godine. \xc5\xa0koluju\xc4\x87i se usporedno zavr\xc5\xa1io je i glazbenu \xc5\xa1kolu, sviraju\xc4\x87i glasovir, orgulje i violon\xc4\x8delo. Potom studirao je medicinu u Beogradu (\xc4\x8detiri semestra), a na Katoli\xc4\x8dkom bogoslovnom fakultetu u Zagrebu godinu dana (1973. godine) studirao je filozofske predmete a onda je pre\xc5\xa1ao na Filozofski fakultet u Be\xc4\x8du. Teolo\xc5\xa1ki studij, dvogodi\xc5\xa1njim boravkom, zavr\xc5\xa1io je na Papinskom lateranskom sveu\xc4\x8dili\xc5\xa1tu u Rimu. Za \xc4\x91akona Kotorske biskupije zare\xc4\x91en je 1978. godine. Za sve\xc4\x87enika zare\xc4\x91en je 15. kolovoza 1979. godine, u crkvi Gospe od \xc5\xa0krpjela u Boki kotorskoj. Godine 1982. postao je \xc5\xbeupnik \xc5\xbeupe Svetog Eustahija gdje je djelovao niz godina._NEWLINE_Po\xc4\x8detkom rata na prostoru SFRJ bio je izlo\xc5\xbeen napadima srpskih ekstremista u Crnoj Gori zbog \xc4\x8dega je morao emigrirati. Don Sbutega je 1991. godine od Hrvatske biskupske konferencije dobio zadu\xc5\xbeenje da u Padovi otvori centar za pomo\xc4\x87 izbjeglicama._NEWLINE_U Kotor se vratio 1996. godine, a 1999. godine osnovao je Caritas Kotorske biskupije. Osniva\xc4\x8d je i KotorArta, festivala ozbiljne glazbe u Kotoru._NEWLINE_Autor je brojnih tekstova u \xc4\x8dasopisima i novinama. Suautorom je knjige Stara knji\xc5\xbeevnost Boke (1993.), zajedno s Ivom Banacem i Slobodanom Prosperovim Novakom. Objavio je i knjigu Kurosavin nemir svijeta (2006.), dok mu je posmrtno iza\xc5\xa1la i knjiga soneta Sebedarje (2007.)._NEWLINE_Umro je u Kotoru, 27. travnja 2006. godine. Pokopan je u subotu 29. travnja 2006. godine kraj zidina crkve svetog Eustahija u Dobroti.\n_START_SECTION_\nOdli\xc4\x8dje\n_START_PARAGRAPH_\nPredsjednik Republike Hrvatske Stjepan Mesi\xc4\x87 posmrtno je 2009. godine odlikovao don Branka Sbutegu odli\xc4\x8djem Reda Danice hrvatske s likom Marka Maruli\xc4\x87a, za osobite zasluge u kulturi.'